– އެކަލޭގެފާނު ހޯދުމަށް ޤުރައިޝުން ކުރާ މަސައްކަތް ކޮންމެވެސް ވަރަކަށް މައިތިރިވަންދެން މަޑުކޮށްލެއްވުމަށް ޓަކައި ޘައުރު ފަރުބަދަ އިޚްތިޔާރު ކުރެއްވީއެވެ. ޔަޘްރިބާ ދިމާއަށް ދަތުރުފުޅު ފަށްޓަވަން ހަމަޖެއްސެވީ ތިން ދުވަހު އެތާނގައި މަޑުކޮށްލެއްވުމަށް ފަހުގައެވެ. އެ ދެބޭކަލުންގެ ދަތުރުފުޅުގެ އާރުކާޓިއަށް އެ ގޮތަށް އަންގަވައިފައި ވެއެވެ. މި ދަތުރުފުޅަށްޓަކައި އަބޫބަކްރުގެފާނު ތައްޔާރު ކުރެއްވި ދެ ސަވާރީ ވަނީ އާރުކާޓީއާ ހަވާލު ކުރައްވައިފައެވެ. – މިތަޖްރިބާކަރު އާރުކާޓީއަކީ މައްކާ- މަދީނާ މަގުތައް ރަނގަޅަށް ދަންނަ މާލިމީއެކެވެ. އޭނާއަށް އަންގައވައިފައި ވަނީ ޢާއްމުކޮށް މީހުން ދަތުރުކޮށް ނޫޅޭ އުދަނގޫ މަގަކުން މި ދަތުރުފުޅު ކުރުމަށެވެ.